Broj: 711-I-887-M-51/19-02-8

Zagreb, 5. travnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Marice Rukavine, zamjenice općinskog načelnika Općine Lovinac, za davanjem mišljenja Povjerenstva,** na 45. sjednici, održanoj dana 5. travnja 2019.g., donosi sljedeće:

**MIŠLJENJE**

1. **Na temelju članka 13. stavaka 2. i 3. ZSSI-a dužnosnica Marica Rukavina, može istovremeno uz profesionalno obnašanje dužnosti zamjenice općinskog načelnika Općine Lovinac održavati prezentacije o plemenu Masai te za isto primati naknadu s obzirom da navedeno predstavlja obavljanje edukacijske djelatnosti.**
2. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Marica Rukavina zamjenica općinskog načelnika Općine Lovinac. U knjigama ulazne pošte zahtjev je zaprimljen pod poslovnim brojem: 711-U-1418-M-51/19-01-1, dana 28. ožujka 2019.g. te je povodom istog otvoren predmet broj M-83/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Marica Rukavina povodom obnašanja dužnosti zamjenice općinskog načelnika Općine Lovinac obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da joj je suprug pripadnik plemena Masai te je šest godina živjela u Tanzaniji. S obzirom da od nevladinih udruga, vrtića i organizatora filmskih festivala dobiva ponude za održavanje prezentacija o plemenu Masai, dužnosnica od Povjerenstva traži mišljenje smije li održavati navedene prezentacije te primati naknadu za isto.

Uvidom u posljednje podneseno izvješće o imovinskom stanju koje je dužnosnica Marica Rukavina podnijela Povjerenstvu 17. listopada 2018.g. povodom promjene, utvrđeno je da dužnosnica dužnost zamjenice općinskog načelnika Općine Lovinac obnaša profesionalno.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

S obzirom da održavanje prezentacija o plemenu Masai predstavlja oblik edukacijske djelatnosti te da je riječ o poslovima koje će dužnosnica obavljati povremeno, sukladno članku 13. stavcima 1. i 2. ZSSI-a nema zapreke da dužnosnica istovremeno uz profesionalno obnašanje dužnosti zamjenice općinskog načelnika Općine Lovinac održava edukacije o plemenu Masai te da za navedeno prima naknadu.

Na temelju članka 13. stavka 4. ZSSI-a dužnosnica je obvezna u izvješću o imovinskom stanju prikazati prihode i naknade koje ostvari održavanjem navedenih prezentacija, i to istekom godine u kojoj su prihodi ostvareni.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Marica Rukavina, elektronička dostava

2. Objava na internetskoj stranici Povjerenstva

3. Pismohrana